Dunaszekcső község képviselőtestülete
8/1995.

Jegyzőkönyv
Készült a Dunaszekcső Községi Önkormányzat képviselőtestülete 1995. augusztus 16-án  megtartott üléséről.

Jelen vannak: Hegedűs György polgármester

Draskovits Pál

Faller János

Galambosi László

Guzsván Lajosné

Hetényi Ádám

Schmidt József 

Dr. Schmidt József

Tóth András képviselők

Pest Éva jegyző 

Kárpáti Jánosné vezető óvónő

Kelemen Ferencné napközi-otthon vezetője

Schuller Andrásné Idősek Gondozási Központjának vezetője

Tóth Jánosné óvónő pályázó

Lakosság részéről 6 fő

Igazoltan távol: Szödényi István, Harsányi János

Hegedűs György polgármester köszönti a megjelenteket, megállapítja, hogy az ülés határozatképes, mert a 11 fő képviselő közül 9 fő megjelent.

Az ülést megnyitja és javaslatot tesz a napirendi pontokra, melyeket a testület vita nélkül elfogadott:

1.) Beszámoló a lejárt határidejű határozatok végrehajtásáról és a két ülés között történt fontosabb eseményekről

Előadó: Hegedűs György polgármester

2.) Az óvodavezetői pályázat elbírálása

Előadó: Pest Éva jegyző 

3.) Az általános iskola igazgatói pályázat elbírálása

Előadó: Pest Éva jegyző 

4.) Az 1995. év I. félévi gazdálkodásának értékelése 

Előadó: Hegedűs György polgármester

5.) Lakásvásárlási támogatások odaítélése

Előadó: Hegedűs György polgármester

6.) Szolgálati lakás bérleti jogáról való lemondás estében pénzbeli térítés megállapítása 

Előadó: Dr. Schmidt József pénzügyi bizottság elnöke

7.) Egyebek

Napirend tárgyalása:

1. napirendi pont: Hegedűs György polgármester ismerteti a lejárt határidejű határozatokat és végrehajtásukat. A 36/1995. (VI.1.) Kt. számú határozatban foglaltaknak megfelelően a közterület használati díját Havasi Lajos a szerződés megkötésekor befizette.

A fogorvos kinevezése – 38/1995.(VI.28.) Kt. sz. határozat – 1995. július 1-től megtörtént.

A vízmű vállalat átalakulása folyamatban van, a testület döntése – 39/1995.(VI.28.) Kt. sz. határozat 2. pontja – és a kiküldött kérdőív az átalakítással megbízott szervnek elküldve.

A 42/1995. (VI.28.) Kt. számú határozatnak a hivatal eleget tett, Somos Miklós azonban még nem kezdte el a munkálatokat.

A polgármesteri hivatal felújítását megpályáztattuk, 4 pályázó jelentkezett. (Ismerteti a jegyzőkönyv melléklete szerinti pályázatokat.) Kéri a testület tagjainak véleményét az elbírálással kapcsolatban.

Hetényi Ádám: Miből adódik a nagy különbség, kiderül-e a beadott pályázatokból?

Dr. Schmidt József: Létezhet ilyen nagy eltérés is, ezért kell pályázatot kiírni.

Több kérdés, hozzászólás nem hangzott el, a képviselőtestület 9 szavazattal 0 ellenében az alábbi határozatot hozta:

43/1995. (VIII.16.) Kt. számú határozat

a lejárt határidejű határozatokról

1. A képviselőtestület a lejárt határidejű határozatok végrehajtásáról szóló jelentést elfogadja.

2. A képviselőtestület a polgármesteri hivatal felújítására a CIVIS Kft. Mohács pályázatát fogadja el.

Határidő: szerződés megkötésére 1995. augusztus 31.

Felelős: Hegedűs György polgármester

Fontosabb eseményként tájékoztatja a képviselőtestületet arról, hogy a Belügyminisztérium Településfejlesztési Főosztályán járt a tervezővel és a kivitelezővel. A GEOTESZT elkészítette a Jókai utcai terveket. A Tárcaközi Bizottság erre az évre megemelte a pinceprogram támogatási összegét 3.000.000 Ft-tal, de a támfal kérdésében a Pénzügyminisztériumhoz kell fordulni. A rövidített terv készül, várhatóan szeptemberben döntés is lesz.
A Közlekedési Minisztérium az 56-os főút alatt húzódó pincék munkálataihoz az idei és a jövő évre 4-4.00.000 Ft támogatást biztosít.

A fontosabb eseményekkel kapcsolatban kérdés, hozzászólás nem hangzott el, a képviselők 9 szavazattal 0 ellenében az alábbiak szerint döntöttek:

43/1995.(VIII.16) Kt. számú határozat
3. A képviselőtestület a fontosabb eseményekről szóló tájékoztatót elfogadja.

2. napirendi pont: Hegedűs György polgármester ismerteti a helyi önkormányzatokról szóló 1990. évi LXV. tv. 12. §. /4/ bek. a. pontját, és megkérdezi Tóth Jánosné pályázót, hogy kívánja-e zárt ülés elrendelését.

Tóth Jánosné: nem kívánja a zárt ülés elrendelését.

Hegedűs György: Minden érintett írásban megkapta a pályázatot. (A pályázat a jegyzőkönyv melléklete.) Szóbeli kiegészítése van-e Tóth Jánosnénak? 

Tóth Jánosné: 1979 óta óvónő. Dunafalván dolgozik, Dunaszekcsőn lakik. A gyerekek óvodába nem azért járnak, mert kötelező, hanem azért, mert joguk van hozzá. Feléled a gyerekekben a társ utáni vágy, de sok szülő puszta megszokásból is beíratja a gyermekét. Ebben a községben megszűnt egy óvoda, de a képviselők nem örömükben hozták meg a döntést. A működő óvodába milyen szempontok szerint kell felvenni a gyerekeket. A képviselőtestület úgy döntött, hogy minden jelentkező, óvodáskorú kicsit fel kell venni. Nagyon nehéz a nevelői munka egy túlzsúfolt oviban. Az induló létszámokkal még elképzelhetőnek tartja, de tovább nem növelhető.
Pest Éva jegyző elmondja, hogy a pályázati kiírás megjelent a Művelődési Közlönyben. Határidőn belül érkezett egy pályázat, melyet írásban minden érintett személynek, szervnek a testületi ülés előtt megküldtek. Az óvónők és a közalkalmazotti képviselő – a pályázót is meghallgatva – írásban adták le véleményüket (a jegyzőkönyv melléklete), melyet ismertet a jelenlévőkkel.

Hetényi Ádám: Lehet-e külső pályázót felvenni, hiszen ez létszámnövekedést jelent?

Hegedűs György: Az óvoda vezetői állását meghirdettük, és abban kellene ma döntenünk, még akkor is, ha átmenetileg létszámnövekedést fog jelenteni.

Sáhó Ernőné: A pályázótól több kérdésre nem kaptak az óvónők választ. Konkrétabban hány csoporttal, hány személlyel és milyen anyagi feltételekkel tudja elképzelni a működést. Lesz-e mini csoport?

Hegedűs György: Egy szakmai pályázatnak véleménye szerint nem személyi és anyagi kérdésekre kell választ adnia. Az óvónőnek elsősorban nevelői, szakmai véleményt kellett volna megfogalmazni a pályázatról.

Hetényi Ádám: Egyértelműen pozitívnak tartja, üdvözli a pályázatot. Kiemelkedően jónak tartja:

· kötetlen foglalkozás korosztályonként

· nem kisiskolásként kezeli az óvodát

· nem kényszeríti az életkori sajátosságaik ellen a gyerekeket

· különböző korcsoportok keveredhetnek

· a beiskolázási elképzeléseket

Az alsós pedagógusok szerint is – kikérte a véleményüket – nagyon jó a pályázat.

Faller János: Szekszárdi tanszékvezető véleményét kérte. A pályázatban leírt Zilahi módszer csak maximális feltételek fennállása esetén alkalmazható. A szóbeli kiegészítőben ellentmondásokat tapasztalt – nagy létszám, otthoni nevelés, minden gyereknek joga van óvodába járni.
Tóth Jánosné: Nem mondja, hogy jó vagy nem jó a módszer. Természetesen más véleményt is elfogadja. Az általa leírt módszert a helyi viszonyokra kell alkalmazni, de helyi programot is ki lehet dolgozni.

Dr. Schmidt József: Elfoglaltsága miatt el kell mennie rövid időre. A pályázat nagyon jó, szimpatikus, elfogadásra is javasolná, de nem teszi. Létszámnövekedéssel járna. Javasolja, hogy a jelenlegi vezetőt vagy annak helyettesítését bízzák meg egy évre a vezetéssel.
Galambosi László: nem is olyan régen vitatkoztunk az óvodáról, most pedig létszámnövekedés mellett kellene döntenie a testületnek.

Az óvónők hozzáállása nem negatív. A pályázóval megbeszélték, hogy ha elnyeri a megbízatást, akkor hogyan tovább.

Tóth András: Szakmai szempontból nem tudja értékelni a pályázatot, ezért várta az óvónők véleményét. A jelenlegi vezető vagy helyettese megbízását nem tartja járható útnak. Külső pályázó esetén az önkormányzat dolga, hogy a feltételeket biztosítsa. Támogatja a pályázót.

Hetényi Ádám: Az óvónők szakmailag jónak tartják. Az állást meg kellett hirdetni, és ezt a testületnek komolyan kell venni.

Hegedűs György: A mini csoport indulhat szeptemberben és ehhez egy dajka létszám kellett volna. A dajka most elmarad és óvónő lesz belőle. A beígért állást is elfoglalhatja a most munkanélküli óvónő, hiszen 1996-ban hárman is nyugdíjba vonulnak.

Kárpáti Jánosné: (Jelenlegi vezető óvónő.) Véleménye szerint munkaviszonya határozatlan időre szól.

Pest Éva: Kárpáti Jánosné munkaviszonya 1989. július 31-ig valóban határozatlan időre szóló volt. Ettől az időtől azonban magasabb vezetői beosztásért 5 évre, határozott időre bízták meg.

Dr. Schmidt József az ülésről eltávozik és Harsányi János megérkezik.
Hetényi Ádám: Közalkalmazotti viszonya valóban határozatlan időre szól, vezetői megbízatása azonban 5 évre.

Faller János: Ne tárgyaljuk az önkormányzat anyagi helyzetét is. Úgy gondolja, hogy nem állunk annyira rosszul, hogy a pályázatot anyagiak hiányában kellene elutasítani.

Guzsván Lajosné: Azt szűrte le az eddig elhangzottakból, hogy mindenki jónak tartja a pályázatot. Javasolja, hogy a képviselőtestület fogadja el a pályázatot, és az ígéreteket is teljesíteni tudják.

Draskovits Pál: A két előtte szóló választ adott minden kételyére. A pedagógusok véleménye nagyon, elfogadásra javasolja a pályázatot. Szükség van új vezetésre és ehhez meg is tudjuk teremteni a szükséges feltételeket.

Harsányi János: A pályáztatás jogszerű és hivatalos. El nem fogadása esetén az önkormányzatot felelőtlennek fogják tartani, lejáratja magát.

Több kérdés, hozzászólás nem hangzott el, a képviselőtestület 8 szavazattal 1 tartózkodással az alábbi határozatot hozta:

44/1995. (VIII.16.) Kt. számú határozat
a községi óvoda vezetőjének kinevezéséről

A képviselőtestület a községi óvoda vezetőjévé 1995. szeptember 1-től kezdődő hatállyal kinevezi Tóth Jánosné (1954.05.16.) Dunaszekcső, Petőfi u. 32. szám alatti lakost.

Tóth Jánosné: Megköszöni a megtiszteltetést és a bizalmat a képviselőtestületnek.

3. napirendi pont: Hegedűs György polgármester megkérdezi a pályázót – mivel ismételten kinevezés van napirenden – hogy kívánja-e zárt ülés elrendelését.

Hetényi Ádám: (Jelenleg is az általános iskola igazgatója – a képviselőtestület tagja.) Nem kéri a zárt ülést. Szóbeli kiegészítésként elmondja, hogy a jelenlegi viszonyok mellett igen nehéz a tervezés. A gyermeklétszám nem fog egyenlőre nőni. A pedagógus létszám elegendő, de szakos problémák vannak, képesítés nélküli nevelővel oldják meg. 
Az oktatáspolitika városra koncentrálódik, és ez előnyt jelent a városoknak. A hagyományos iskolaszerkezettől eltérő 6 osztályos gimnáziumnak elszívó ereje van, de a helyi színvonalas oktatással megoldható. 

Pest Éva: A pályázati kiírást a Művelődési Közlönyben közzétették. A határidőn belül érkezett pályázatot minden érdekelt írásban véleményezésre megkapta – nevelőtestület, közalkalmazotti tanács, iskolaszék, képviselők.

Ismerteti az írásban leadott véleményezést. (Jegyzőkönyv melléklete.)

Faller János: Az iskola jó adottságokkal rendelkezik, szép a környezete, tiszta, fejlődik. A környezeti nevelést kiemelten kell kezelni. A kisiskolákban is ki kell emelni a tehetséggondozást és a gyengébb tanulókkal való foglalkoztatást. Nagy odaadást igényel a pedagógusoktól, de a szülő látja, hogy foglalkoznak gyermekével. Az urbanizációs folyamat valóban beindult, és ez a kisközségek elmaradását fogja követelni.

Dr. Schmidt József képviselő visszaérkezett az ülésre.

Tóth András: A nemzetiségi német mellett nyelvként angolt oktatnak, mely szerinte kicsivel többet érdemelne. Milyen konkrétabb tervei vannak a cigányfejlesztési programban?
Hegedűs György: Az iskolát elsősorban humán jellegűnek érzi, mit szólnak ehhez a pedagógusok. A német és a testnevelés kiemelt tantárgyak, nincs információja visszajelzésekről. A pályázó szerint mi befolyásolja a falu atmoszféráját.

Hetényi Ádám: A volt oroszt oktató pedagógusok az átképzés során az angol nyelvet választották, így lett a második oktatandó nyelv (kötelező vagy második nyelvként) az angol.

A cigányprogram a nemzetiségi oktatáspolitika része. Más célokat határoznak meg, normatív támogatást nyújtanak a felzárkóztatáshoz. 

Minden alkalommal kikéri kollégái véleményét, és eddig nem figyelmeztették, hogy humán beállítottságú az iskola és vezetése.

Versenyeken, megmérettetéseken a heti 7  órás oktatás mellett nem mernek kiállni. Az eredményesség mögül hiányoznak az aktív emberek.

A polgármester utolsó kérdésére nem tud választ adni, talán az emberek még nem szoktak hozzá a vállalkozáshoz.

A tantestület igyekszik megfelelni a kívánalmaknak, van aki már képezte magát vagy szaktanfolyamokon vesz részt. A megváltozó körülmények igazolni fogják, hogy ki odavaló.

Guzsván Lajosné: Az iskolában elsősorban házi versenyeken vesznek részt a gyerekek, a feljebb kerüléssel keserves tapasztalataik vannak a kedvezőtlen körülmények miatt. A visszajelzések szerint kikerülő gyermekeink jól tartják magukat a középiskolákban, ez megnyugtató és sikert jelent. A szakkörök elfogytak, anyagi lehetőség nincs vagy nagyon kevés.
A fiatal pedagógusok hozzáállását kifogásolja az igazgató. Igyekszenek becsülettel helytállni, de az anyagi és az erkölcsi elismerés elmarad. Kiégnek az emberek, de ez mindenhol így van.

Draskovits Pál bejelenti, hogy egyéb elfoglaltsága miatt el kell mennie az ülésről és eltávozik.

 Hetényi Ádám: Versenyeken, megmérettetéseken valóban részt kellene venni, a testnevelőknek megfelelő lelkesedéssel kellene hozzáállni.
Kis Gadóné: Nem érzi, hogy kiemelten kezelt tantárgy lenne a testnevelés. Négy éves munkájának elismerése, hogy az atlétikai versenyen legyőzték a Brodarics téri Általános Iskola versenyzőit. Igazi eredmények akkor voltak, amikor szülő állt a háttérben, pl. az asztaliteniszre gondol.

Több kérdés, hozzászólás a napirenddel kapcsolatban nem hangzott el. A képviselőtestület 8 igen szavazattal 1 tartózkodással az alábbi határozatot hozta:

45/1995. (VIII.16.) Kt. számú határozat
az általános iskola igazgatójának kinevezéséről

A képviselőtestület az általános iskola igazgatójává 1995. szeptember 1-től kezdődő hatállyal kinevezi Hetényi Ádám (42.10.05.) Dunaszekcső, Damjanich u. 13. szám alatti lakost.

Hetényi Ádám: Megköszöni a megtiszteltetést, igyekszik megvalósítani elképzeléseit, de ez nemcsak akarati tényező, hanem függ  a pénzügyi helyzettől.
4. napirendi pont: (Írásos anyag a jegyzőkönyv melléklete.) Hegedűs György polgármester a pénzügyi bizottság ülésén felvetett kérdések alapján szóbeli kiegészítésként elmondja: Az I/A mellékletben szereplő adóbefizetések, teljesítés eltér a leírtakról (június 30. és július 10-i zárás). A teljesített építményadó 138.536 Ft (30% helyett 46%), az idegenforgalmi adó 119.000 Ft (34% helyett 180.158 Ft, 51%), a gépjárműadó 216.700 Ft (25% helyett 31%).

Az I/C mellékletben a működési célú pénzeszközöknél nem volt tervben: készenléti díj, mozgássérültek támogatása, pinceprogram, ezért magasabb a teljesítés.

Az I/D mellékleten a központosított előirányzatok összetevői: munkanélküli jövedelempótló, gyermeknevelési támogatás, közműfejlesztés, folyékony hulladék, hamvasztásos temetés, pinceprogram.

Az egyéb központi támogatás: a köztisztviselői bérek támogatása, minimálbérek rendezése.

A II. sz. mellékletben az ingatlanvásárlásnál is támfal- illetve pinceprogram támogatás szerepel.

A bevételi oldalon összességében megállapítható, hogy a teljesítés az időarányosat meghaladja.

A kiadási oldalon a Művelődési Ház teljesítése kiugró, ez azonban a gázbeszerelése miatt alakult így.

Dr. Schmidt József a pénzügyi bizottság elnöke: A bizottság megtárgyalta és elfogadásra javasolja az önkormányzat I. félévi beszámolóját, azzal a kiegészítéssel, hogy a jövőben közérthetőbb beszámolót, vagy részletes szóbeli kiegészítést kérnek.
Kérdés, hozzászólás nem hangzott el. A testület 9 szavazattal 0 ellenében az alábbi A határozatot hozta:

46/1995. (VIII.16.) Kt. számú határozat
az I. félévi gazdálkodásról

A képviselőtestület az 1995. I. félévi gazdálkodásról szóló beszámolt elfogadja.

5. napirendi pont: Hegedűs György polgármester ismerteti Kiss István és neje dunaszekcsői lakosok vissza nem térítendő támogatás iránti kérelmét (a jegyzőkönyv melléklete). A helyi rendelet előírásainak a fiatal pár megfelel. A lakóház ára 160.000 Ft.

A képviselők egyhangú javaslata 50.000 Ft támogatás, melynek értelmében 9 szavazattal 0 ellenében az alábbi határozatot hozták:

47/1995. (VIII.16.) Kt. számú határozat
támogatás odaítéléséről

1. A képviselőtestület a 7/1991. (X.17.) számú önkormányzati rendelet alapján Kiss István és felesége részére ötvenezer forint vissza nem térítendő támogatást nyújt a Dunaszekcső, Mikszáth köz 3. szám alatti lakóház megvásárlásához.

A támogatás kiutalásáról a hivatal gondoskodik.

Határidő: az adásvételi szerződés bemutatását követően azonnal

Felelős: Hegedűs György polgármester

A másik támogatást igénylő Aranyi László és neje Dunaszekcső, Petőfi u. 71. szám alatti lakosok. 

A rendelet feltételeinek nem felelnek meg. Esetleg a szociális keret terhére lehet a lakásvásárlásukat támogatni.

Kérdés, hozzászólás nem volt, a képviselők 6 szavazattal 2 ellenszavazattal és 1 tartózkodással az alábbiak szerint határoztak:

47/1995. (VIII.16.) Kt. számú határozat
2. A képviselőtestület a 7/1991. (X.17.) számú önkormányzati rendelet figyelembe vételével Aranyi László és felesége lakásvásárláshoz vissza nem térítendő támogatás iránti kérelmét elutasítja.

6. napirendi pont: Dr. Schmidt József a pénzügyi bizottság elnöke ismerteti Hegedűs György kérelmét. 1987 óta lakik szolgálati lakásban. 1995. augusztus 31-től lemond a bérleti jogáról. A szerződés 9. pontja szerint amennyiben lemond a bérleti jogról lelépés illeti meg, melynek mértéke a lelépéskor közös megegyezéssel kerül meghatározásra. Előzetesen beszerzett információk szerint a rendőrségi szolgálati lakásból távozó rendőr 304.000 Ft-ot kapott, a véméndi körzeti orvos pedig távozásakor 550.000 Ft-ot kapott. Hegedűs György kérelmében 300.000 Ft lelépési összeget kér.

A pénzügyi bizottság már tárgyalt erről. 4 fő szerint 200.000 Ft-ot kapjon a kérelmező, 2 fő szerint a kérés jogszerű, de nem nyilatkozott az összegről, 1 fő szerint pedig nem jogszerű, mert nem mindenki kapott amikor elhagyta a szolgálati lakást.

Guzsván Lajosné: Senki sem tartja jogszerűtlennek de igazságtalan, mert a lelépés nincs benne mindegyik szerződésben. Ki a szerződés aláírója?

Hetényi Ádám: Nem a jogszerűséget vitatja, de a pedagógusok a szolgálati lakásból való távozásukkor miért nem kaptak lelépést?

Hegedűs György: Szeretné elmondani, hogy a lelépés tényével ő maga sem ért egyet, de a szerződésben – melyet 1987-ben az akkori tanácselnök írt alá – szerepel és nincs sajnos abban a helyzetben, hogy lemondjon róla.

Harsányi János: A falu előtt egységesen kell kiállni a megszavazott összeg mellett.
Hegedűs György: Megérti, hogy a lakosság véleménye sokat számít, de miért csak akkor figyel mindenki erre, amikor ő személy szerint kér valamit.

Tóth András: A szerződésben foglaltak szerint Hegedűs Györgynek jár a lelépés. Tudjuk, hogy lakóházat vásárolt a községben, nem más célra, hanem a ház felújítására fogja elkölteni a pénzt. Javasolja a 300.000 Ft megszavazását. A szolgálati lakás értékesítéséhez szükség van a lemondásra is.

Dr. Schmidt József: A szerződésben benne van a lelépés. Ennek jogszerűségét nem kell vitatni, csupán az összegben kell döntenünk. Az elmúlt évben, amikor szóba került az épület értékesítése (1,5 millió Ft) akkor is 200.000 Ft-ban határozták meg a lelépés összegét.

Faller János: Ha az elmúlt évben 200.000 Ft-ról volt szó, akkor javasolja, hogy 260.000 Ft-ban állapítsák meg most.

Pest Éva: Hogy több információhoz juthassanak a képviselők, ismerteti a 15/1995. (VII.14.) PM rendelet 2. sz. mellékletét. A települést, a komfortfokozatot és a lakás nagyságát figyelembe véve a vám- és pénzügyőrség pl. ebben az esetben 308.000 Ft-ot adna pénzbeli térítésként.

A képviselők közül 2 fő 300.000 Ft, 5 fő 200.000 Ft 1 fő nem javasol pénzbeli térítést.

Több kérdés, hozzászólás nem hangzott el, a képviselők 5 szavazattal 3 ellenszavazattal és 1 tartózkodással az alábbi határozatot hozták:

48/1995. (VIII.16.) Kt. számú határozat
Bérleti jogról való lemondás pénzbeli térítéséről

A képviselőtestület a Halász u. 10. szám alatti szolgálati lakás bérleti jogáról való lemondás esetében a szerződésben meghatározott pénzbeli térítés összegét 200.000 Ft-ban állapítja meg.
Határidő: 1995. szeptember 15.

Felelős: Pest Éva jegyző 

Egyebek: Hegedűs György polgármester kéri a képviselők véleményét arról, hogy a Művelődési Ház színpadán, jelenleg kihasználatlanul álló pianínót megtartsuk vagy eladjuk. Vételi szándékkal jelentkezett egy személy.

Dr. Schmidt József: A pénzügyi bizottsági ülésen volt már szó erről. Az értékesítés ellen foglaltak állást. Az iskola igazgatója igényt jelentett be a pianínóra, kerüljön az iskolába.

Harsányi János: Ki a vevő és mit szándékozik tenni?

Galambosi László: Ő jelentkezett vevőként, és lánya gyakorolna rajta.

Hetényi Ádám: Este 6 óráig bárki, bármikor használhatja, ha az iskolába kerül. Az értékesítést nem javasolja.

Hauk Istvánné: Gyakorlásra a művelődési házban is van lehetőség reggeltől estig. Zenei oktatásra is van lehetőség.

A képviselők egyöntetű véleménye, hogy a pianínó ne kerüljön eladásra, az intézmények pedig gondoskodjanak a kihasználásáról.

Több napirend nem volt, a polgármester az ülést berekesztette.

Kmf.


Hegedűs György 
Pest Éva


Polgármester
jegyző 

KÖZSÉGI ÖNKORMÁNYZAT
1995. I. FÉLÉVI







I. melléklet

DUNASZEKCSŐ

ÖNKORMÁNYZATI KÖLTSÉGVETÉSI BESZÁMOLÓ




ezer Ft-ban

BEVÉTELEK
EREDETI 
MÓDOSÍTOTT 
TELJESÍTETT
ÖNKORMÁNYZAT MŰKÖDÉSI BEVÉTELEI

Ebből:

- intézmények alaptevékenységének bevételei
2,835
2,835
967

- alaptevékenységgel összefüggő egyébe bevétel
1,973
1,973
1,014

- intézmények egyéb sajátos bevételei
1,232
1,232
855

- ÁFA bevételek
2,076
2,076
411

- kamatbevételek
-
-
410

- önkormányzatok sajátos működési bevételei
16,623
16,623
8,018

   (I/A mellékleten részletezve)
________
________
________

MŰKÖDÉSI BEVÉTEL ÖSSZESEN:
24,739
24,739
11,675

FELHALMOZÁSI ÉS TŐKE JELLEGŰ BEVÉTELEK

    (I/B mellékleten részletezve)
5,644
5,644
4,252

TÁMOGATÁSOK, KIEGÉSZÍTÉSEK ÉS ÁTVETT PÉNZESZKÖZÖK

    (I/C mellékleten részletezve)
42,148
53,872
36,802
ELŐZŐ ÉVI PÉNZMARADVÁNY IGÉNYBE VÉTELE
5,566
5,894
5,566

KÖLTSÉGVETÉSI BEVÉTELEK ÖSSZESEN (1+2+3+4)
78,097
90,149
58,295

Kiegyenlítő bevételek


-   1,767

Függő bevételek


-        25


_________
_________
_________

BEVÉTELEK ÖSSZESEN:
78,097
90,149
56,503

BEVÉTELEK
56,503

KIADÁSOK
52,122

Pénzkészlet
4,381

Kincstárjegy
5,171

9,552

Községi Önkormányzat

I/A melléklet

Dunaszekcső

1995. I. félévi

Önkormányzati költségvetési beszámoló

ezer Ft
ÖNKORMÁNYZATOK SAJÁTOS FOLYÓ BEVÉTELEI


eredeti
módosított 
teljesített
építményadó
300
300
89

idegenforgalmi adó
350
350
119

épület után


______
_______
_______
Helyi adók összesen:
650
650
208
Személyi jövedelemadó

átengedett része
7,829
7,829
3,914

Személyi jövedelemadó

munkanélk. jöv. pótló 

támogatásához
3,343
3,343
1,672


Személyi jövedelemadó

kiegészítés
4,101
4,101
2,051

Gépjárműadó
700
700
173


__________
________
________
Átengedett központi adók
15,973
15,973
7,810

ÖNKORMÁNYZATOK SAJÁTOS

MŰKÖDÉSI BEVÉTELEI ÖSSZESEN
16,623
16,623
8,018
Községi Önkormányzat


I/B melléklet

Dunaszekcső
1995. I. félévi

Önkormányzati költségvetési beszámoló




ezer Ft

FELHALMOZÁSI ÉS TŐKE JELLEGŰ BEVÉTELEK


eredeti
módosított
teljesített
ingatlanok értékesítése
5,524
5,524
4,144

járművek értékesítése
120
120
108


________


Tárgyi eszközök értékesítése
5,644
5,644
4,252

Községi Önkormányzat


I/C melléklet

Dunaszekcső

1995. I. félévi

Önkormányzati költségvetési beszámoló

TÁMOGATÁSOK, KIEGÉSZÍTÉSEK, ÁTVETT PÉNZESZKÖZ




ezer Ft


eredeti
módosított
teljesített

központi költségvetésből kapott

támogatás (I/D mell.)
39,495
48,615
31,938

Előző évi központi költségvetési

Kiegészítések, visszatérülések
-
-
328

Működési célú pénzeszk. átvétel
-
2,604
3,104

Egészségügy működési céljaira

átvett pénzeszköz
2,653
2,653
1,382

Működési célra átvett pénzeszköz

államháztartáson kívülről
-
-
50
Támogatások, kiegészítések és

átvett pénzeszközök
42,148
53,872
36,802
Községi Önkormányzat


I/D melléklet

Dunaszekcső

1995. I. félévi

Önkormányzati költségvetési beszámoló

TÁMOGATÁSOK, KIEGÉSZÍTÉSEK, ÁTVETT PÉNZESZKÖZ




ezer Ft


eredeti
módosított
teljesített

Normatív állami hozzájárulás
- állandó népességszámhoz kötött
17,991
17,991
10,494

- korcsoportos népességszámhoz kötött
2,155
2,155
1,257

-feladat-mutatóhoz kötött
12,890
12,890
7,519

- korábbi bérpolitikai intézkedések


1995. évi előirányzata és teljesítése
4,210
4,210
2,456

Normatív állami hozzájárulás összesen:
37,246
37,246
21,726
Központosított előirányzatok
1,110
9,759
9,255

Egyéb központi támogatás
1,139
1,610
957

Önkormányzat költségvetési támogatása
39,495
48,615
31,938

Községi Önkormányzat




II melléklet

Dunaszekcső

1995. I. félévi

                                                                                      Önkormányzati költségvetési beszámoló



ezer Ft-ban
KIADÁSOK
EREDETI
MÓDOSÍTOTT
TELJESÍTETT

1. Személyi juttatások
27,792
27,794
14,146
2. Társadalombiztosítási járulék
11,923
11,923
6,192
3. Dologi kiadások
19,225
22,107
12,125

4. Pénzeszköz átadás, egyéb támogatás
8,430
10,770
4,662

- működési célú pénzeszköz átadás
-
-
6

- alapítványok támogatása
50
50
-


- társadalmi szervezetek támogatása
450
450
257


- vállalkozások működési célú támogatása
-
-
27


- felhalmozási célú pénzeszköz átadás
-
70
63


- társadalom- és szociálpolitikai juttatások

5. Felújítás
7,930
10,200
4,309


- ingatlanok felújítása
1,040
1,368
343


- egyéb járművek felújítása
800
1,128
-
6. Felhalmozási kiadások
240
240
343

- ingatlanok vásárlása, létesítése
610
7,110
8,775

- sokszorosítási eszközök vásárlása
-
6,500
6,998

- szakmai gépek, berendezések, felszer. vásárlása
130
130
162

- közúti járművek vásárlása, létesítése
480
480
420

7. Hitelek, rövid lejáratú értékpapírok kiadása
-
-
5,171
8. PÉNZFORGALMI KIADÁSOK (1+2+3+4+5+6+7)
69,020
81,072
51,414
9. PÉNZFORGALOM NÉLKÜLI KIADÁSOK TARTALÉK
9,077
9,077
-
10. KÖLTSÉGVETÉSI KIADÁSOK ÖSSZESEN (8+9)
78,097
90,149
51,414
11. Kiegyenlítő kiadások
-
-
15
12. Függő kiadás
-
-
24
13. Átfutó kiadás
-
-
669
KIADÁSOK ÖSSZESEN (10+11+12+13)
78,097
90,149
52,122
KÖZSÉGI ÖNKORMÁNYZAT 
1995. I. félévi előirányzatok teljesítése szakfeladatonként

DUNASZEKCSŐ
Összes kiadásból kiemelten a személyi juttatások, TB járulék, dologi kiadások
ezer Ft-ban

	SZAKFELADAT
	KIADÁSOK ÖSSZESEN
	SZEMÉLYI JUTTATÁS
	TB JÁRULÉK
	INTÉZMÉNY MŰKÖDÉSI BEVÉTELEK

	
	eredeti
	mód.
	telj.
	eredeti
	mód.
	telj.
	eredeti
	mód.
	telj.
	eredeti
	mód.
	telj.

	Kisegítő mg. szolg.
	79
	79
	75
	-
	-
	-
	-
	-
	-
	
	
	

	Erdőgazd. szolg. 
	
	
	
	
	
	
	
	
	
	100
	100
	3

	Üdültetés
	500
	500
	132
	-
	-
	4
	-
	-
	-
	500
	500
	167

	Munkahelyi vendég.
	6,651
	6,670
	2,721
	1,216
	1,216
	636
	534
	534
	280
	3,426
	3,426
	1166

	Közutak, hidak üz.
	720
	2,720
	2,197
	-
	-
	-
	-
	-
	-
	
	
	

	Városi és kábelt. ü.
	95
	95
	47
	34
	34
	17
	-
	-
	-
	100
	100
	99

	Saját v. bérelt ing.
	40
	40
	2
	-
	-
	-
	-
	-
	-
	1,369
	1,369
	607

	Önorm. ig. tev.
	11,513
	11,928
	5,638
	5,737
	5,737
	2,901
	2,524
	2,524
	1,244
	1,486
	1,486
	1271

	Vízkár-elhárítás
	130
	130
	14
	-
	-
	-
	-
	-
	-
	
	
	

	Város- és községgazd.
	5,476
	11,976
	11,700
	2,213
	2,213
	1,133
	967
	967
	499
	
	
	

	Közvilágítási fel.
	1,300
	1,467
	649
	-
	-
	-
	-
	-
	-
	
	
	

	Óvodai nev. isk. elő.
	5,728
	5,740
	2,788
	3,704
	3,704
	1,800
	1,516
	1,516
	789
	24
	24
	15

	Iskoláskorúak ált.
	16,735
	16,933
	8,310
	9,808
	9,810
	4,968
	4,204
	4,204
	2,172
	-
	-
	88

	Ált. isk. napk. o.
	1,378
	1,378
	712
	853
	853
	453
	375
	375
	199
	
	
	

	Ügyeleti szolg.
	227
	227
	282
	145
	145
	190
	63
	63
	84
	
	
	

	Fogorvosi szolg.
	1,364
	1,364
	2,051
	699
	699
	363
	307
	307
	160
	
	
	

	Védőnői szolg.
	1,062
	1,062
	589
	629
	629
	335
	261
	261
	140
	
	
	

	Állateü. tev. 
	83
	83
	3
	30
	30
	2
	13
	13
	1
	
	
	

	Nappali szoc. ell.
	2,313
	2,319
	1,153
	1,145
	1,145
	620
	491
	491
	270
	151
	151
	45

	Rendszeres pénzb. e.
	5,500
	7,138
	2,796
	-
	-
	-
	-
	-
	73
	
	
	

	Eseti pénzbeli e.
	2,200
	2,832
	1,470
	-
	-
	-
	-
	-
	-
	
	
	3

	Településtiszt. sz.
	400
	400
	60
	-
	-
	-
	-
	-
	-
	
	
	

	Települési hull.
	1,529
	1,977
	619
	252
	252
	84
	121
	121
	37
	460
	460
	14

	Művelődési közp. t. 
	1,434
	1,451
	1,008
	351
	351
	146
	120
	120
	40
	500
	500
	177

	Közműv. könyvt. tev.
	1,957
	1,957
	894
	976
	976
	494
	427
	427
	204
	
	
	2

	Sportint. Műk.
	606
	606
	333
	-
	-
	-
	-
	-
	-
	
	
	

	Összesen 
	69,020
	81,072
	46,243
	27,792
	27,794
	14,146
	11,923
	11,923
	6,192
	8,116
	8,116
	3,657


VEZETŐ ÓVÓNŐI PÁLYÁZAT

KÉSZÍTETTE: TÓTH JÁNOSNÉ

Mellékletek: óvónői oklevél

                     miniszteri dicséret

                     2 db tanúsítvány elvégzett szakmai 

                     továbbképzésről

SZAKMAI ÖNÉLETRAJZ

Név: Tóth Jánosné, szül.: Eilingsfeld Teréz

Születési év: 1954

Családi állapot: férjezett (Tóth János – nyugdíjas)

Gyermek: Tóth Melinda – egyetemi hallgató (19 év)

1972 
A Mohácsi Kisfaludy Károly Gimnáziumban érettségiztem jeles eredménnyel.   Sikertelenül felvételiztem a szegedi tudományegyetem orosz-francia szakán.

1972-
1973 
A helyi általános iskolában képesítés nélkül tanítottam az alsó tagozatban. Szerződésem a tanév végén lejárt, nem hosszabbították meg.

1973-
1975 
A helyi ÁFESZ-nél pénzügyi előadó voltam.

1974  
házasságkötésem éve.

1975 
Megszületett lányom, akivel GYES-en voltam. Ekkor alakult ki érdeklődésem a kisgyermekkor iránt.

1979 
Helyben nem sikerült érdeklődésemnek megfelelő munkát találni. Dunafalvára kerültem a napközi-otthonos óvodába képesítés nélküli óvónőnek.

1980 
Sikeresen felvételiztem a Kecskeméti Óvónőképző Intézetbe. A Dunafalvi Általános Iskola tanulmányi szerződést kötött velem.

1982 
Diplomát szereztem, óvónő lettem.

1987 
A dunaszekcsői óvoda bári tagóvodájában egy éves szerződéssel munkát vállaltam, annak reményében, hogy idővel állandósított helyem lesz, s hazakerülök.

1988
Bárban csak szerződéses hely maradt, ezért visszamentem Dunafalvára, ahol az utóbbi időben osztott kiscsoportban, részben osztott kis-középső, középső-nagycsoportokban dolgoztam. Gyakran helyettesítettem a vezető óvónőt.
A rendszerváltással egy időben nagy változások indultak el az óvodai nevelésben is. A szemléletváltás jogosságát, szükségességét ma már senki sem vitatja.

1990-ben a Továbbfejlesztett Óvodai Nevelés tanfolyamon ismerkedtem meg a különböző alternatív programokkal. Az ezt követő tanévben Dunafalván, jelenlegi munkahelyemen már a gyakorlatban próbálgattam a Zilaki-féle programot. Azóta sokat módosítottam, pontosítottam, új elemekkel gazdagítottam ezt az újfajta nevelési eljárást.

A változás lényege: nem elsősorban kötelező foglalkozások keretében, melyek valójában egy-egy iskolai tanóra óvodára adaptált formái, fejlesztjük a gyermekek személyiségét, hanem játékkal, mesével, életkori sajátosságokat szem előtt tartva, változatos cselekvéseket kínálgatva, kezdeményezve, egyéni tapasztalatszerzéssel.

Hiba volt az előző óvodai nevelésben az uniformizálás, az „aki nem lép egyszerre” szemlélet, hiba volt a gyermekek életét mereven lekötni, de az eddigiekből a jót vállalni kellett és kell.

Vallom, az a jó óvoda, amit az adott körülmények között az adott gyermekcsoport jónak tart.

A szabadság nem jelenthet szabadosságot!

Igaz, lemondunk a minden részletében kidolgozott tervekről, nem akarunk mindent mindig kívülről szabályozni, nem fáradozunk az egyéni különbségek eltűntetésén, de szakértelmünkkel mindig ott vagyunk. Hagyjuk és merjük eltéríteni magunkat a gyermekek kezdeményezéseire, figyelünk ötleteire. Ez azért is fontos, mert a tanítás-tanulási folyamat ismert alaptétele, hogy az ismeretek belsővé válása, az interizáció, hatékonyabb, ha a gyermek maga fedez fel valamit, maga kíván megtanulni bizonyos dolgokat.
Az egyéni képességfejlesztés, amely a gyermek aktuális fejlettségéhez igazodik, kis létszámban képzelhető csak el (6-8 fő), mikrocsoportos tanulási folyamatban. Látszólagos ellentmondás, hogy ez nem vihető véghez 20-25 fős csoportban. A dolog lényege, hogy folyamatosan olyan csoportokat kell szerveznünk, melyben a gyermekek közti különbségek szembetűnnek (életkor, fejlettség tekintetében). Ilyenek lehetnek a vegyes csoportok, részben osztott csoportok. Ebben az esetben lehetővé válik, hogy a testvérek egy csoportba kerüljenek, a kicsik beilleszkedése hamarabb megy végbe, mert a nagyok segítenek a kapcsolatteremtésben, a korcsoport-ismétlés miatti csoportcsere megszűnne, azonos fejlettségű, érdeklődésű, képességű gyermekekkel differenciált módon lehet foglalkozni. 

A nevelőtestületnek, az óvónőknek, ez új feladatot jelent, de e hivatás – véleményem szerint – egyedüli kritériuma, a gyermekszeretet és az ezzel szorosan összefüggő empátiás készség biztosítéka lehet ezen feladat megoldásának.

Az ilyen típusú csoportszerkezet átalakítása természetesen csak a jelenlegi drasztikus csoportbontás nélkül, folyamatosan mehetne végbe.

Természetesen a jó, igazán gyermekközpontú óvoda nem attól lesz igazán jó, hogy milyen korcsoportokban nevelkednek a gyermekek. Elképzelhetőnek tartom, sőt tudom, hogy eredményes nevelőmunka lehet az osztott csoportokban is, de abban biztos vagyok, hogy nagy létszámok esetén az említett csoportszerkezet-váltásban könnyebb az egyéni képességfejlesztés, sokkal több nevelési lehetőség is adódik.
Mitől függ egy óvoda eredményes nevelőmunkája?

Elsősorban attól, hogy milyen egyéniségekből áll a tantestülete.

A már említett gyermekszeretet és empátiás készség a legfontosabbak. Minden más megtanulható, megszerethető, mely e munkához szükségeltetik; nyelvismeret, módszertani praktikák, stb…

Fontos továbbá, hogy aki a gyermekekkel foglalkozik kiegyensúlyozott, kedélyes, nyugodt, biztonságot árasztó legyen. Ezért vezető óvónői feladatnak és kötelességnek tartom, hogy munkájuk objektív feltételeit biztosítsa, együtt dolgozzon velük a programok létrehozásában. Ne utasítson és ne úgy ellenőrizzen, mint egy felettes szerv!

Ha sikerül elérni, hogy minden nevelő örömteli, alkotó munkát végezzen (és erre most lehetőség van), szívesen és hasznosan töltse az idejét azzal, hogy a rábízott gyermekeket gondozza, neveli, akkor nyújt majd igazán hasznos szolgáltatást az óvoda.

Törekednie kell az óvónői közösségnek arra, hogy a szülők, akik gondjaikra bízták legféltettebb értéküket, gyermeküket, elégedettek legyenek a „szolgáltatással”. Partnerek ők a nevelésben, ha a kapcsolattartás őszinte, korrekt, szeretetteljes.

A szülők elvárásainak minden feltétel nélkül meg kell felelnünk, még akkor is, ha bizonyos területeken nevelési elveinkben engedményeket kell tenni. Pl.: látványos ünnepségeken a gyermekek szerepeltetése, ami nem éppen életkori sajátosságunknak megfelelő elvárás. Fokozatosan ezen is lehet változtatni. Van megoldás arra, hogy szülői megelégedésre, de ne nagy nyilvánosság előtt kelljen a gyermekeknek szerepelni. Ünnepeljenek a szülőkkel együtt, és ne a szülőknek és a falu egészének kelljen produkálniuk.

Magyarországon a szülői társadalom nagy része igényli a jelenlegi óvodai ellátási rendszer fennmaradását. Vagy azért, mert munkavállalása e nélkül lehetetlen, vagy mert úgy érzi joga, ha gyermekében felébred a társak utáni vágy, lehetősége legyen közösségben, megfelelő színvonalú intézményben neveltetni gyermekét.

Sajnos, több felől értesülhettünk arról, hogy felsőbb körökben fontolgatják a hazai óvodai rendszer átalakítását. Ez az átalakítás redukálást jelentene; iskola előkészítésre és szociális igények kielégítésére. Remélem ez nem következik be, de fel kell készülnie az óvodának arra, hogy bebizonyosodjon újra, hatékony pedagógiai munkát végez, s erre a szülői társadalomnak igen is szüksége van.
Közoktatási rendszerünk második lépcsője az általános iskola, melyre az óvoda készíti fel a gyermekeket. Az iskolaérettség, iskola készültség sokáig „ijesztői” voltak, néhol még most is azok, az óvodai nevelésnek.

Sok óvónőt nyomaszt éveken keresztül, hogy a gyermekek a tanköteles kor elérésekor iskolaérettek lesznek-e, megfelelnek-e az elsős nevelő elvárásainak. Sokan már a gyermek 4-5 éves korában különböző tesztekkel méricskélik a teljesítményeket, s buzgón oktatják, gyakran a játékidőt lerövidítve, geometriára, számlálásra az óvodásokat. 

Igaz, hogy az általános iskola első osztályának követelménye nehezen teljesíthető terheket ró a gyermekekre.

Meggyőződésem, hogy nem úgy kell végezni a következő iskolafokozatra a felkészítést, hogy az előző szakaszt lerövidítjük, azaz az utolsó óvodai évet kisiskolává alakítjuk.

A tankötelezettségi törvény lehetővé teszi a differenciált beiskolázást. Így lehetővé válik, hogy a gyermekek közül többen közel 7 éves korban kezdjék meg tanulmányaikat az első osztályban. Kitartó meggyőzéssel elérhető, hogy minden szülő éljen ezzel a lehetőséggel.

A tanuláshoz, iskolához való pozitív viszony kialakítása a gyermekekben nagyon fontos. Egy dolog kell hozzá: óvónő és tanító együttműködése. Nem a látványos dolgokra gondolok, a minden óvoda és iskola tantervében megtervezett, végrehajtott, „kipipált” akciókra. A kapcsolat minősége, mélysége a lényeg. Kívánatos lenne, hogy lehetősége legyen az óvónőnek a leendő elsős pedagógus egyéniségének megismerésére, jó lenne azt is tudni, hogy pl. milyen módszerrel fog majd olvasást tanítani. A 6-7 éves gyermek érdeklődése az óvodáskor végére intellektuális dolgok felé is fordul. Játékos formában sok minden elérhető anélkül, hogy iskoláznánk őket.
Sokkal könnyebb az óvodából iskolába való átmenet, a pedagógus is könnyebben boldogul a kezdeti időben tanítványaival, ha gyakran keresi fel az óvodát, ismerkedik óvodai környezetben a leendő iskolásokkal. 

Mivel Dunaszekcsőn az óvodában és az általános iskolában német nemzetiségi nyelvoktatás van, s jelenlegi munkahelyemen nincs, az óvodai nyelvoktatásról érdemben nincsenek elképzeléseim. Egy évig a bári óvodában érdeklődéssel figyeltem a nyelvoktatást, minden, ott elhangzott mondókát, éneket meg is tanultam. Miután visszakerültem Dunafalvára, az iskola igazgatójának kérésére 2 évig próbálkoztam azzal, hogy 5-6 éves gyermekek hangképző-szervéből próbáljak meg előcsalogatni számukra nyelvtörő, idegen hangzásokat, tanítottam mondókákat, dalos játékokat, köszönési formákat. 

Két év után minden kontroll, szervezett továbbképzés és visszajelzés hiányában felhagytam a „partizánkodással”.

Mint már említettem, részben osztott csoportokban dolgoztam az utóbbi években, ezért van az, hogy annak ellenére, hogy már két éve nem foglalkozom a német nyelv oktatásával, a gyermekek még időnként németül köszönnek, köszönik meg, ha kapnak valamit, és számolgatnak is német nyelven.

Egyedüli elképzelésem a német nemzetiségi óvodai nyelvoktatással kapcsolatban, illetve annak hatékonyabbá tételében, hogy a műveltségi anyagot (versek, mondókák, énekek) minden óvónő tudja, és legalább alapfokon beszélje a nyelvet.

A teljesség igénye nélkül, de szellemiségében ilyen az óvoda, melyben a gyermekek jól érezhetik magukat, a szülők nyugodtan bíztatják az óvodában dolgozó óvónők, dajkák gondjaira lányaikat, fiaikat, mert ők türelemmel, szakértelemmel nyújtanak igényes szolgáltatást.

Ilyen az óvoda, melynek vezetésére e pályázatot benyújtottam.


Tóth Jánosné

ISKOLÁNK ÉS A JÖVŐ

igazgatói pályázat

készítette: Hetényi Ádám
Dunaszekcső Község

1. VISSZAPILLANTÁS

1.1 Öt évvel ezelőtt

Az első pályázatom óta eltelt öv évet értékelve el kell ismernem, hogy annak idején a váratlanul adódott helyzetben nemcsak bátorság, hanem jó adag elszántság is szükséges volt ahhoz, hogy vállaljam ezt a nem kis felelősséggel járó posztot.

Azért állítom ezt, mert pályázni bátorkodtam kellő vezetői ismeretek, az iskolavezetéshez szükséges jogszabály-ismeretek nélkül, és – ami talán még fontosabb – a rendszerváltás következtében előállott bizonytalanság kellős közepében egy olyan tantestület élére, amely negyven év következetes félrenevelés hatására nemigen hitte el kezdetben, hogy a megszokottól eltérő út is létezik.

Úgy álltunk ennek az útnak a szélén, mint a rakoncátlan gyermek, akinek váratlanul elengedték a kezét, és hirtelen jött szabadságával nem tud és nem is mer mit kezdeni.

Csoda-e, hogy az első önálló lépések nem voltak mentesek a botladozástól, tapogatódzástól, és még azután is el kell múlnia bizonyos időnek, amíg mindenki mer élni a lehetőségekkel, hiszen képes rá.

1.2 Új jogszabályok
Az új törvények – a közalkalmazotti, majd a nehezen megszületett közoktatási – aztán meghozták munkánkban a biztonság érzését, de csak addig, míg az új kormányzat el nem kezdte a dokumentumok újraértékelését, és ki nem jelentette módosításuk szükségességét. Ezért jelen munkámban is csak a múltról tudok biztonsággal beszélni, a jövőt pedig – aminek megrajzolására vállalkoztam – feltételes mondatokban.

1.3 Eredmények az oktató-nevelő munkában

Az eltelt öt év során sikerült teljes mértékűvé kiterjeszteni a felzárkóztató foglalkozások körét, ami azt jelenti, hogy a tanulási problémákkal küszködő gyerekek heti 3-4 alkalommal külön foglalkozásokon vettek részt a fontosabb közismereti tárgyakból, ezáltal egészen alacsonyra sikerült szorítanunk a bukások számát.

Nem vesztek el jobb képességű gyermekeink sem, mert a tanórán kívüli foglalkozásokon, a versenyekre való felkészítés során velük a tantervi anyagnál többet megismertettek a pedagógusok. A körzeti versenyeken nyújtott tisztes, nem egyszer jó szereplés, a megyei döntőkre, néha egy-egy országos döntőre való eljutás igazolja, hogy nem volt hiábavaló a ráfordított energia.

Tehetséges tanulóinknak lehetővé tettük azt is, hogy második idegen nyelvet tanuljanak. Zömük élt is ezzel a lehetőséggel.

1.4 Kapcsolatok

Sikerült a helyi gazdálkodási egységek – a termelő szövetkezet és a betonüzem – közti megromlott kapcsolatot újraéleszteni, és egészséges mederbe terelni. Ennek ugyan egyelőre az iskola élvezi kézzelfogható hasznát, de a befektetés bizonyára megtérül, hiszen a jelen iskolásai lesznek a jövő dolgozói.
Kapcsolatainkkal átléptük az országhatárokat is. A három éve működő testvériskola-kapcsolat az immenstaadi Stephan-Brodmann Schule-val ma még főleg tanulóink hasznára válik, de van esélyünk a kapcsolatok más körökre történő kiterjesztésére is.

1.5. Beruházások

Nem csekély anyagi ráfordítással sikerült megállítani iskolaépületünk állagának további romlását, és a napköziből való kiköltözés ellenére megteremteni vagy továbbfejleszteni a nyugodt munkavégzéshez szükséges feltételeket, és a költségvetési megszorítások ellenére modernizálni tárgyi eszközeinket.

Az épületeinket körülvevő „zöldövezet” pedig nem egy elismerő megjegyzést kiváltott már az erre vetődőkből, hiszen ilyen környezetben egészen más hangulatban folyhat a munka, mint egy modern, de sivár betontömbben.
1.6 Helyzetkép

Van tehát egyfelől egy tárgyi és személyi feltételek tekintetében is működőképes iskolánk, másfelől pedig egy sajátos oktatáspolitika, amely létében veszélyezteti intézményünket. És van még egy dolog amellyel számolnunk kell: a csökkenő gyermeklétszám.

Programomban arra igyekszem választ találni, hogyan kerülhető el a bizonytalanság és a sorvadás.

2. CÉLKITŰZÉSEK

A bizonytalansági tényezők ellenére, öt év vezetői tapasztalatával a hátam mögött hittel állíthatom, hogy korai volna még megkondítani a vészharangot, ezért nyugodt lélekkel írom le programom jelmondatát:

Az iskola a remény zöld ága.

Ismerve nevelőtársaim gondolkodását, és bízva támogatásukban, képesnek és felkészültnek érzem magam arra, hogy e jelmondat szellemében irányítsam a munkát az ifjúság érdekében, hiszen ők a reményünk, ők jelentik a jövőt. Meg kell tehát akadályoznunk elvándorlását, vissza kell csábítanunk azokat, akik azt hitték, másutt könnyebben boldogulhatnak.

2.1 Hiányzik a vállalkozó szellem

A rendszerváltás óta eltelt öt év alatt bebizonyosodott, hogy településünkön vérbeli vállalkozók, akiktől fellendülést vagyis a jövőt remélhetnénk, nincsenek. A messziről jött próbálkozók pedig sorra kudarcot vallanak. Valami lehet falunk atmoszférájában, amiért ez az út egyelőre járhatatlan.

Következmény: más célok után kell néznünk.

2.2 Távolabbi célok

2.2.1 Tudatformálás
Lakóhelyünkkel igazán nem bánt mostohán a természet, hiszen a Duna mente legszebb fekvésű települései közé tartozik. Sajnos ehhez az itt élők úgy hozzá vannak szokva, hogy szinte semmit sem tesznek azért, hogy a természet remekét még szebbé tegyék.

Ezen a területen léphet be az iskola.

2.2.2 Környezeti komfort

Iskolaépületünk olyan csodálatos környezetben van, amely szinte kiköveteli programom egyik sarkalatos részét, a környezetvédelmi nevelést.

Meg kell tanítanunk tanulóinkat arra, hogy felismerjék és értékeljék a természeti szépet. Az iskola jó példájával felszínre kell hozni a szunnyadó igényt az ízléses környezet és tisztaság iránt lakóépületen belül és kívül egyaránt.

Igényes lakosokkal el lehet érni, hogy a falukép előnyére megváltozzon, és vonzó legyen az üdülni, pihenni vágyó emberek számára.

Az iskola pedagógiai programjának kialakításakor a fentieknek kellő teret kell biztosítani, ahol a kollégák összehangolhatják ötleteiket, elképzeléseiket.

E célkitűzés megvalósítása egyik lépése lehetne a Zöld Szív Szervezet környezetvédő programjához való csatlakozás. A technika, háztartási ismeretek, földrajz és biológia helyi tantervét pedig úgy lenne érdemes összeállítani, hogy ez a mindannyiunk érdekeit szolgáló célkitűzés elegendő teret kapjon benne.

2.2.3 Lokálpatriotizmus

Lakóhelyét csinosítani az fogja, aki szereti is. Szeretni pedig igazán csak az tudja, aki ismeri.

Tanórán és tanórán kívül olyan ismeretanyagot kell tanulóinknak kínálnunk, amellyel megismerhetik településünk múltját, régi szokásait; esetleg részt vehetnek azok felelevenítésében. A szüreti bálok példáján látható, hogy milyen hatást gyakorol az erre vetődő idegenekre a látványos felvonulás. Kis ráfordítással még színvonalasabbá tehetnénk!

A hagyomány-ápolás nem kevés fáradsággal járó tevékenység, sok energiát követel tanártól, tanulótól egyaránt, de ha egy-egy rendezvényünkkel idegeneket tudunk idecsalni, máris megérte.

2.2.4 Kapcsolatteremtés
Ha fenti célok megvalósulnak, számíthatunk az idegenforgalom fellendülésére. De külföldi vendégeket csak akkor remélhetünk, ha van kellő számú, a nyelvet jól beszélő vendéglátó. Ebből következik programom másik lényeges célkitűzése, a nyelvoktatás hatékonyságának növelése.

A nemzetiségi nyelvoktatás jelenlegi formájában is eljuttatta számos tanulónkat arra a szintre, hogy kielégítően tudnak kommunikálni a német anyanyelvűekkel. Tovább lépni van lehetőség! Az oktatási törvény jelzett módosításai, a NAT-nak a nemzetiségi oktatást érintő elképzelései között szerepel a nemzetiségi órák heti óraszámának növelése is. Ezt valószínűleg úgy is teljesíthetjük, hogy tanórán kívüli foglalkozásokon javítjuk tanulóink kommunikációs készségét, tanítunk népismeretet. E foglalkozásokon azt is megtanulhatják, hogyan élnek együtt a magyar és más nemzetiségű lakossággal anélkül, hogy nemzetiségi tudatukat feladnák. 
Dunaszekcső és Immenstaad testvériskola-kapcsolatát továbbra is az előrehaladás fontos zálogának tartom, hiszen a diákcserék megteremtik a lehetőséget a gyerekek számára, hogy felmérjék mennyire boldogulnak szerzett ismereteikkel, de arra is, hogy megismerjék egymás életét, szokásait, hogy jó példát lássanak arra nézve, hogyan tehető széppé a lakóhelyi környezet.

2.3 Közeli célok

2.3.1 Iskolánk és a jogszabályok

A közoktatási törvény, a NAT tervezete, A közoktatás fejlesztésének stratégiája ismeretében megállapíthatjuk, hogy oktatási rendszerünkben rövidesen  olyan változások várhatók, amelyek komolyan veszélyeztethetik a miénkhez hasonló típusú és létszámú iskolák létét. A középfokú képzés favorizálása könnyen együtt járhat a 8 osztályos iskolatípus „lefejezésével”, felső két évfolyamának elszippantásával. Ennek elkerülése érdekében a következőket tartanám célszerűnek.

2.3.2. Dunaszekcsőn 8 osztályos iskola

Közelünkben két olyan település van, amely elszívó hatásával veszélyt jelenthet számunkra és a szomszédos falvak számára: Mohács és Bátaszék.
Ismereteim szerint azonban jelenleg egyik sincs, és reméljük, egy darabig nem is lesz olyan helyzetben, hogy nagyobb beruházás nélkül jelentős számú tanulót fogadhatna. De ami késik, nem múlik! Ők is fennmaradásukért harcolnak. 

A mohácsi 6 évfolyamos gimnáziumi osztállyal a folyamat már megkezdődött! Egyelőre ugyan csak két tanulónkat vitte el, de ez egy másik, jobb összetételű tanulócsoportban többeket is érinthet.

Való igaz, hogy a felvételi szűrőn átjutók a legjobb képességű tanulóink, de rajtuk kívül viszonylag jelentős számban maradnak nálunk olyan tehetséges tanulók, akik a szűk felvételei keret vagy éppen kellő elszántság híján nem lépnek át egy másik rendszerbe.

Évfolyamonként általában 50-60%-ra tehető viszont az olyan gyerekek száma, akiknek gyenge előmenetelük miatt nincs esélyük arra, hogy más oktatásszervezeti formában tegyenek eleget tankötelezettségüknek, tehát részükre helyben kell biztosítani a szükséges feltételeket. Ha ehhez a számhoz hozzáadjuk azokat, akiket az imént említettem, azt látjuk, hogy tanulóink 80-90%-a belátható időn belül helyben kíván vagy tud csak tanulni.

Felmerülhet az a kérdés is, hogy nem kellene-e iskolánkat 10 évfolyamosra fejleszteni, és iskolásainknak helyben biztosítani az alapvizsga letételének lehetőségét.

Attól tartok, hogy nem, mégpedig két okból:

1. Magamat is beleértve nem érzem tantestületünket eléggé felkészültnek arra, hogy a jobb sorsra érdemes tanulókat kellő alapossággal és lelkiismeretességgel felkészítse az alapvizsgára, kvázi kisérettségire. Ugyanis a meglévő összetétellel kellene tovább dolgoznunk, és így a relatíve sok gyengébb képességű miatt a jó képességűekkel nem tudnánk olyan hatékonyan foglalkozni, mint egy válogatott gyerekekből álló középiskolai osztályban ezt megtehetik.

2. A feltételek hiánya miatt előreláthatólag még hosszú ideig életképes marad a négy évfolyamos középfokú képzés, amelybe, az eddigiekhez hasonlóan, minden 8. osztályt elvégzett tanuló bárhol bekapcsolódhat. Eltávozásuk miatt itthon viszont csak azok maradnának, akik egy középfokú képzési forma elvárásainak sem tudnak eleget tenni. Ezek száma évfolyamonként maximum 2-3-ra tehető, így miattuk aligha lenne érdemes az iskola tíz évfolyamosra történő bővítése.

Mi tehát a teendő?!

2.3.3 Tehetséggondozás
Minden lehetséges eszközt fel kell használni azért, hogy megakadályozzuk a jó képességű gyerekek korai (4. ,6. osztály utáni) elvándorlását, más iskolatípusokba történő átlépését. Ennek egyik alapvető módja az, hogy olyan színvonalú képzést nyújtunk számukra, amely alkalmassá teszi őket arra, hogy a 8. vagy néhányan a 6. osztály után be tudjanak illeszkedni a továbbhaladásukat biztosító rendszerbe.

Lényegében eddig is ezt tettük, csak ezután nagyobb lesz iskolánk mint alapiskola felelőssége, hiszen gyermek és szülő előtt más alternatíva is létezik, ezért, ha mellettünk dönt, joggal várja el a megfelelő színvonalú felkészítést.

A szokásos tanórai formában a biztos és megalapozott tudást valószínűleg csak nehezen vagy egyáltalán nem tudjuk biztosítani, hiszen az órai differenciálás nem elég hatékony, ugyanis a tanár figyelmét a gyengébbekkel való törődés köti le.

Ebből következően növelni kell a tanórán kívüli foglalkozások (szakkörök, önképzőkörök) számát és maximálisan hatékonnyá kell tennünk őket. A hatékonyabb munkavégzés alaposan felkészült és céltudatos pedagógust feltételez, aki érzi felelőssége súlyát a tanulókkal, a szülőkkel és kollégáival szemben.

Nem vitathatjuk, hogy minden, az alapszolgáltatáson felüli formának anyagi vonzata is van.

Az önkormányzati törvény szerint: „ A települési önkormányzat köteles gondoskodni … az általános iskolai oktatásról és nevelésről…”. Ennek az elvárásnak akkor is eleget tesz, ha az általa fenntartott iskolában csak a tantervi minimum teljesítésére vállalkoznak. Nem véletlen, hogy a Művelődési és Közoktatási Minisztérium szükségesnek tartotta az idézett passzuk kiegészítését, miszerint „a kötelezően ellátandó feladatok része azoknak a szolgáltatásoknak a megszervezése, amelyek az óvodák, az iskolák szakszerű működtetéséhez nyújtanak segítséget, s a pedagógiai tevékenység színvonalának emelését szolgálják” (110.572/1990 MKM közlemény)
Mivel a korábban vázoltak alapján nem várható, hogy a 6. évfolyam után minden tanulónk másik iskolába megy, és a Közoktatási törvény 88.§ /2/ bekezdése szerint az önkormányzatnak az iskolaváltást kierőszakolnia nem lehet, azt kell mérlegelnie, hogy mi a kevésbé ráfizetéses. Ha kis ráfordítással és a meglévő lehetőségek teljes körű kiaknázásával többletszolgáltatásokat kínálunk a gyerekek megtartásáért, vagy takarékossági indítékból csak alapszolgáltatást ígérünk, és hagyjuk szélnek eredni ifjúságunkat normatív támogatásokkal, végzetesebb esetben szüleikkel együtt.

Ugyanakkor mérlegelnie kell a szülő háznak is, mert nagyon valószínű, hogy az önkormányzat még legjobb szándéka mellett sem lesz képes minden többletszolgáltatás finanszírozására, vagyis szükség lesz a szülők áldozatvállalására is. Tehát dönteniük kell hogy hajlandóak-e a többért anyagi terheket is vállalni (önköltséges tanítási formák), vagy inkább azt választják, hogy gyermekük már 10-12 éves korában ingázni kezd, és folytatja új, idegen környezetben a tanulást. Egyelőre nincs rá semmi biztosíték, hogy ez nem fog lényegesen többe kerülni, (gondoljunk csak az útiköltségre, amelynek kifizetésére az önkormányzatokat valószínűleg nem lehet majd kötelezni), és azt sem ígérheti egyik iskolatípus sem, hogy biztosan hatékonyabb oktatómunkát tudnak majd kifejteni (Ld: osztálylétszámok).

2.3.4 Felzárkóztatás

Eddig csak azokról esett szó, akik a tantervi minimumnál lényegesen többet várnak biztonságos továbbhaladásukért. De számukra ugyanannyira fontosak a nagyobb hányadot kitevő gyengébb képességűek, akik megelégszenek azzal, hogy az alapvizsgát sikeresen letegyék, és ezáltal szakmai ismeretek elsajátításához kapjanak lehetőséget.

Az eddigi gyakorlat szerint a falu jövőjét főleg rájuk lehet alapozni, mert képzésük befejezése után feltehetőleg helyben kívánnak majd berendezkedni.
A nehezebben tanulók felkarolására már vannak tapasztalataink, hiszen a nemzetiségi németórákkal párhuzamos kiscsoportos felzárkóztató foglalkozásoknak már eddig is meglátszott a haszna. Ezt a formát lényegében változtatás nélkül továbbfolytathatjuk. Érezniük kell a lemaradó gyerekeknek, hogy iskolánk ugyanolyan súllyal és energiával törődik felzárkóztatásukkal, mint a jók továbbfejlesztésével.

A családoktól és tanulóktól e vonatkozásban is együttműködést várunk, mert szórványos esetek azt mutatják, hogy a magára hagyott gyermek könnyen dönt úgy, hogy teljesen megtagadja a tanulást. Ezáltal tulajdonképpen patthelyzetet teremt, hiszen az oktatási törvényt nem lehet betartani, mer nincs befogadó.

2.3.5 Cigány oktatásfejlesztési program

A létrehozandó program célja a cigánytanulók szociál-kulturális hátrányának lekűzdése.
Gyakorlatból tudjuk, hogy néhány ritka kivételt leszámítva, még mindig rendeget energiát emészt fel a cigánytanulók szinten tartása.

Értünk ugyan már el eredményeket, hiszen sikerült leszorítanunk a bukások számát, de úgy érzem, ha a tanórai foglalkozásokon felül további, külön az ő számukra készült fejlesztési program haszonélvezői lennének, még tovább tudnánk lépni.

Különösen a magyar nyelv oktatására kell majd hangsúlyt fektetnünk, mert a megfigyelések alapján azért kerülnek hátrányba a nem cigányokkal szemben, mert nyelvi-kifejezésbeli nehézségekkel küszködnek.

A program megszervezése rendkívüli körültekintést igényel és egyelőre csak az alsó tagozatra javasolnám, mert  normatív támogatással jár, tehát a létszámot egész tanéven át tartani kell. Szükők és iskola együttműködésére tehát komoly szükség lesz.

3. Összegzés

Fenti okfejtésem után újra csak azt emelhetem ki, hogy jövőnk záloga az iskola, amelynek olyan embereket kell nevelnie, akik ezért a jövőért tenni is készek.

Rövid távú anyagi haszonért nem szabad feláldozni sem további pedagógussorsokat, sem gyermeksorsokat, sem az iskolát. Azt szokták mondani, hogy ahol bezár a templom és kihal az iskola, ott megszűnik az élet is.
Vámos Tibor akadémikus ezt így fogalmazta meg: „Ma száz évre előre alapozzuk meg az ország modernizálását. A gyerekeknek egy radikálisan változó környezetben kell versenyezniük a világban, és közben meg kell őrizniük emberségüket is, mert csak így maradhatnak meg.”


(Új Pedagógiai Szemle 1995. április)

4. SZERVEZETI FELÉPÍTÉS

Tantestületünk olyan kicsiny, hogy a személyes munkakapcsolat gond nélkül megvalósítható. Így a merev sémák, az ún. szolgálati út betartása sokszor mérsékelt lenne.

A munka megszervezése, elosztása, a felelősségvállalás miatt mégis szükség van bizonyos rangsorolásra, amely lényegében megegyezik – ha egyszerűbb formában is – az SZMSZ-ben felvázolt szervezeti felépítéssel.





5. FELADATMEGOLDÁS
Minden tanév elején összeállítjuk az iskola éves munkatervét, amelyben helyet kapnak a tervezett események, kijelöljük a felelősöket és a határidőt, és megnevezzük az ellenőrzést, értékelést végző vezető személyét. Ez utóbbival teljesülhet a pedagógusok és tanulók munkavégzésének minősítésével kapcsolatos jogos elvárás.
Havi rendszerességgel tájékoztatjuk egymást a felmerült kérdésekről, azok megoldásának módjáról.

Tanév végén rendszeresen, de probléma esetén bármikor ki-ki szóban értékeli éves munkáját, közli a vezetőség tevékenységével kapcsolatos észrevételeit, javaslatait.

Az iskolaszék közreműködésével fórumot szervezünk a szülők részére, amelyen értesülhetnek az iskola életét érintő jogszabályokról, választ kaphatnak kérdéseikre, előadhatják kéréseiket.

Gondoskodunk arról, hogy az iskola életének fontosabb eseményeiről, a tanulók sikereiről a faluközösség folyamatosan értesüljön. 

6. ZÁRÓ GONDOLATOK

A fenti program és részfeladatainak megvalósítása csak akkor képzelhető el, ha kollégáim mellettem állva készek az áldozatvállalásra, új ismeretek megszerzésére, szükség esetén a megújulásra. Ha ezt megtesszük, meg tudunk felelni a NAT, a fejlesztési stratégia kihívásainak és a szülői társadalom elvárásainak.

Én bízom segítségükben és a sikerben!

Dunaszekcső, 1995. június 30.










Hetényi Ádám

SZAKMAI ÖNÉLETRAJZ

Nevem: Hetényi Ádám

Születési évem: 1942

Feleségem: Balogh Katalin tanár

Gyermekeim: Andrea (28), Hajnalka (22)

1961. Jeles eredménnyel érettségiztem a mohácsi Kisfaludy Károly Gimnáziumban. Ugyanebben az évben sikeresen felvételiztem a Pécsi Pedagógiai Főiskolára magyar-német-ének szakon.

1965. Tanári oklevelet szereztem a fent felsorolt szakon az akkor már Pécsi Tanárképző Főiskolán. Vizsgadolgozatom címe: Die Lautlehre der Deutschen Mundart in Dunaszekcső (A dunaszekcsői német nyelvjárás hangtana).

1967. Egy félévig német nyelvből óraadó tanár voltam a Tolnai Gimnáziumban.

1969. Dunafalván az általános iskolában vállaltunk tanári állást, hogy közelebb kerüljünk szülőfalunkhoz.

Itt is elindítója voltam a fakultatív német oktatásnak, amely eljövetelem után sajnos hosszú ideig szünetelt.

1973. Három szempontból is fontos dátum: ekkor kaptam állást a szekcsői iskolában, ekkor költöztünk új házunkba, ekkor született kisebbik lányom.

1978. Guzsván Lajosné kolléganőmmel karöltve elindítottuk a német nemzetiségi nyelvoktatást. Azóta energiám nagy részét arra fordítom, hogy német származású gyermekeink – a szinte utolsó pillanatban érkezett lehetőséggel élve – minél jobban elsajátítsák őseik anyanyelvét.

Az azóta eltelt időben számos bel- és külföldi továbbképzésen vettem részt abból a célból, hogy nyelvi és módszertani ismeretekkel gyarapodva, minél hatékonyabbá tudjam tenni a nyelvoktatást.

1983. Dicsérő Oklevelet kaptam a Magyar Úttörők Szövetségétől. Ajánlóim feltehetőleg a gyermekek érdekében kifejtett tevékenységemet akarták az oklevéllel minősíteni, és nem a mozgalmi életből kivett részemet.

1986. A Magyar Népköztársaság Minisztertanácsa KIVÁLÓ MUNKÁÉRT kitüntető jelvénnyel jutalmazott meg.

1990. Megpályáztam a dunaszekcsői iskola vezetésére kiírt igazgatói állást, amelyet el is nyertem.

1993. Kezdeményezésemre testvériskola-kapcsolatot létesítettünk a Baden-Würtenberg  tartománybeli Immenstaad iskolájával. A kapcsolatfelvétel célja az volt, hogy tanulóink a gyakorlatban is felmérhessék tudásukat, és azon tanulóinknak is lehetőséget teremtsünk az odajutásra, akik anyagi okokból magánúton erre nehezen lesznek képesek.

A fentiekből feltehetőleg kiderült, hogy szakmai szempontból elsősorban a nyelvoktatás érdekel. Ezen belül is főként a német nyelv oktatásának szakmódszertani anyagába ástam be magam, ugyanis az idegen nyelvek oktatásában a magyar iskola rendkívül elmaradott.

Szenvedélyesen szeretem falumat, azért is kapott programomban kiemelt helyet a szépítésre vonatkozó elképzelés.









Hetényi Ádám

Kérelem

Kérelmező Kiss István és Kissné Budi Noémi

Kérem a Polgármesteri Hivatalt, házvásárlás céljából az ifjú házasoknak adható vissza nem térítendő segély kiutalását.

Göröndő Istvánné a ház jelenlegi tulajdonosa, címer: Mikszáth köz 3. A ház ára 160.000 forint.

Az OTP a ház árának felét tudja hitelezni, azaz 80.000 forintot. 10.000 forint készpénzzel rendelkezünk, ezt az összeget előlegként szeretnénk kifizetni a jelenlegi tulajdonosnak. A fennmaradó összeg 70.000 forint, kérem a polgármesteri hivatalt az összeg kiutalására.

A kiutalandó összeg megszavazásakor, kérem vegyék figyelembe szűkös anyagi helyzetünket. Az én keresetem havi 16.000 forint, nejem táppénzen van jelenleg mivel terhes. Keresete havi 4.000 Ft. Jelenleg a feleségem nővérénél lakunk, a feleségem már régóta nem beszél a sógorával, így ameddig megszül a feleségem szeptemberig szeretnénk elköltözni. A nejem szülei nem tudnak segíteni, keresetük a létminimum alatt van. Az én szüleim ellenezték a házasságunkat, feleségemmel nem beszélnek, így nem várhatunk tőlük segítséget. 

Kérem vegyék figyelembe, hogy én és a feleségem még nem kértünk anyagi támogatást a polgármesteri hivataltól, és a leírt indokokat .

Ezért kérjük a 70.000 forint kiutalását.

Köszönettel Kiss István és Kissné Budi Noémi

Kérelem

Tisztelt polgármesteri hivatal

Azzal a kéréssel fordulok Önökhöz, hogy részemre a lakásvásárlási támogatást ítéljék meg. Indoklásként szeretném elmondani, hogy 1994 augusztustól munka nélkül voltam – ettől az időtől lakunk itt – 1995 június 12-ig és mivel anyámnál lakunk egy rendkívül kis lakásban összesen heten azaz három kiskorú fiam és négy felnőtt – az igaz hogy komfortos – ez semmiképpen sem tekinthető végleges megoldásnak. Most úgy alakult hogy anyám el tudja adni az ipolyvecei házát és a vételárat nekünk adja de ez sajnos nem fedezi a lakás árát sem és mivel mi sajnos minden ingóságunkat „Vecén” hagytuk, és azt sajnos teljesen kirabolták nem sok mindent tudunk pénzzé tenni, ezért nagyon rászorulok az önök támogatására hiszen előről kell kezdenem mindent.

A megvásárolandó lakás Dunaszekcső, Somogyi B. u. 6. jelenlegi tulajdonosa Csékei József, pécsi lakos akival szóban már megállapodtam a vételárban. Gondolom önök jól tudják melyik házról van szó ezért nem részletezem hogy mi mindent kell ott csinálni ahhoz, hogy beköltözhető állapotban legyen (minimum vakolni). Tehát ismételten kérem Önöket hogy jelenlegi helyzetemet figyelembe véve és méltányolva kérésemet támogassák. Előre is köszönöm.









Aanyi László

Adataink:

Aranyi László 1954. 05. 25. fogl. buszvezető

Aranyi Lászlóné 1960. 07. 02. fogl. htb. (GYES)
(Kovács Julianna)

Aranyi László 1980. 04. 10. fogl. tanuló

Aranyi Gábor 1987. 02. 27. fogl. tanuló 

Aranyi Dávid 1983. 12. 13. fogl. tanuló

Lakcímünk: Dunaszekcső Petőfi u. 71.

1995. 17. 05.

Árajánlat

Készült a dunaszekcsői Polgármesteri Hivatal Kossuth L. u.-i homlokzatának felújításáról.

1. 0600138 Vakolat leverése homlokzatról

130 m2
díj: 0,42 óra 


54,6 óra

2. 0204041 Homlokzati párkányok leverése 70 cm kiterített szélességig

23 m2

díj: 0,83 óra


19,0 óra

3. 0204041 Homlokzati csőállvány készítése

330 m2
díj: 0,52 óra


171,6 óra

4. Vakolat készítése vizes falon Bayosan vakolattal

82 m2

díj: 3,4 óra


279,0 óra

5. 0690018 Vakolat javítás homlokzaton a meglazult vakolat leverésével 25% felett

180 m2
díj: 3,4 óra 


432,0 óra

6. 0625001 Homlokzat vakolat készítése sima kivitelben emeleti részen ablak alatt

33 m2

díj: 0,9 óra


29,7 óra

7. 0628009 Homlokzati párkányhúzás készítése íves kivitelben 70-100 cm szélességig

33 fm

díj: 8,17 óra


269,6 óra






          ---------------







1255,5 óra

Rezsióradíj: 375,- Ft/óra

Munkadíj: 1255,5 x 375,- Ft = 470 812,- Ft

Anyagköltség: 

Bayosan vizes fal vakolat: 3521 DM napi áron

Egyéb: 


200.000,- Ft

Az árajánlatban szereplő mennyiségek tájékoztató jellegűek, végleges elszámolás tételes felmérés alapján történik.

Az ajánlat nem tartalmazza a Thököly u. felöli homlokzat javítását, valamint a homlokzatfestési munkálatok költségét.
Dunaszekcső, 1995. június 22.

(+ 360 e festés m. díjjal együtt)

Kézzel írott megjegyzés










Máté József

Árajánlat

Készült a dunaszekcsői Polgármesteri Hivatal Kossuth L. u.-i homlokzatának felújításáról.

1. 0600138 Vakolat leverése homlokzatról

130 m2
díj: 0,42 óra 


54,6 óra

2. 0204041 Homlokzati párkányok leverése 70 cm kiterített szélességig

23 m2

díj: 0,83 óra


19,0 óra

3. 0204041 Homlokzati csőállvány készítése

330 m2
díj: 0,52 óra


171,6 óra

4. Vakolat készítése 

82 m2

díj: 2,43 óra


200,0 óra

5. 0690018 Vakolat javítás homlokzaton a meglazult vakolat leverésével 25% felett

180 m2
díj: 2,4 óra 


432,0 óra

6. 0625001 Homlokzat vakolat készítése sima kivitelben emeleti részen ablak alatt

33 m2

díj: 0,9 óra


29,7 óra

7. 0628009 Homlokzati párkányhúzás készítése íves kivitelben 70-100 cm szélességig

33 fm

díj: 8,17 óra


269,6 óra






          ---------------







1176,5 óra

Rezsióradíj: 375,- Ft/óra

Munkadíj: 1176,5 x 375,- Ft = 441 188,- Ft

Anyagköltség: 



                           250.000,- Ft

Az árajánlatban szereplő mennyiségek tájékoztató jellegűek, végleges elszámolás tételes felmérés alapján történik.

Az ajánlat nem tartalmazza a Thököly u. felöli homlokzat javítását, valamint a homlokzatfestési munkálatok költségét.

Dunaszekcső, 1995. június 22.










Máté József

ÁRAJÁNLAT

A Dunaszekcsői Polgármesteri Hivatal épületének

Külső homlokzat felújításáról

I. Az utcafront

a.) Állványozás, hagyományos 
  szükség szerinti vakolatjavítással:






600.000,- Ft





Áfa 25%
150.000,- Ft






750.000,- Ft


750.000,- Ft

b.) Homlokzat festése Baumit lélegző festékkel:







200.000,- Ft





Áfa 25%
  50.000,- Ft







250.000,- Ft


250.000,- Ft








I. változat: 
         1.000.000,- Ft
II. Az utcafront

a.) Állványozás, lábazat fölött 2 m magasan Baumit lélegző vakolattal, a többi hagyományos szükség szerinti vakolatjavítással: 

720.000,- Ft






Áfa 25%
180.000,- Ft








900.000,- Ft


900.000,- Ft

b.) U. az, mint I/b.






250.000,- Ft







        II. változat: 
         1.150.000,- Ft
III. A tűzfal:

Állványozás, vakolatjavítás meszeléssel:







240.000,- Ft





Áfa 25%
  60.000,- Ft







300.000,- Ft







            Tűzfal: 

300.000,- Ft
„CZINEGE-HUBA” Bt.

7754 Bóly Tel.: 69/369-272

Adószám: 20087403-2-02

Szla. sz.: 249-98350-8230

Baukomplex
Építőipari részvénytársaság, Pécs, Zsolnay Vilmos u. 45.

Levélcím: Pécs 7606 Pf. 6

DUNASZEKCSŐ POLGÁRMESTERI HIVATAL

Levél kelte: Pécs, 1995. július 31. 

HEGEDŰS GYÖRGY POLGÁRMESTER ÚR részére
száma: 222/1995









Ügyintéző: Jakab Róbert









Tárgy: Árajánlat homlokzat 

felújítási munkára
Múlt heti felkérésünknek megfelelően helyszíni szemlét tartottunk a Polgármesteri Hivatal épületének homlokzat felújítása tárgyában. 

Erre vonatkozó árajánlatunkat elkészítettük, amely az alábbiakat tartalmazza:

· állvány építés – bontás

· vakolat, párkány, homlokzati díszek javítása, párkány javítása

· átszellőztetett lábazat feletti vakolat készítése

· homlokzat festés, nyílászáró mázolás

Fenti műszaki tartalomra egyösszegű ajánlatunk:



Összesen: 
830.740,- Ft



Áfa: 

207.685,- Ft



Összesen:     1.038.425,- Ft

Azaz: egymillió-harmincnyolcezer-négyszázhuszonöt forint.

Véleményünk szerint a fenti munkákon túlmenően szükséges lenne az alábbi munkákat is elvégezni ahhoz, hogy a homlokzat felújítás tartós legyen:

- tetőlécezés cseréjét, 

- cserepezés javítását,

- bádogozás javítását, 
- északi oldalon a vizesblokk jav.

Amennyiben ezen munkákat indokoltnak tartják, úgy készséggel adunk kiegészítő ajánlatot.








Tisztelettel: Kővágó László (főmérnök)

Dunaszekcső Község Jegyzője
BAUKOMPLEX

Építőipari RT.

P é c s

Megkaptam az árajánlatot a hivatal homlokzatának felújítására. Szeretném megtudni, hogy az északi fal munkálatai is benne vannak a feltűntetett összegben?

Dunaszekcső, 1995. július 31.









Pest Éva









jegyző 

CIVIS KFT.

Mohács, Vörösmarty u. 1.

Adószám: 10696567-202

Szlaszám: OTP 586-696567-5

Árajánlat

Megrendelő: Polgármesteri Hivatal

                     Dunaszekcső

Munka megnevezése: Polgármesteri Hivatal utcai homlokzat felújítási munkái

Műszaki tartalom:

1. Keleti oldali főhomlokzat felújítása, lábazat feletti 2m-es vakolat sáv leverése után baurex vakolat készítése, párkányok és egyéb vakolt felületek szükség szerinti javítása.

Homlokzati falfestés vizes diszperziós festékkel. 

Szükséges állványozási és törmelék szállítási munkákkal.

Vállalási ár: 



497.000,-

2. Északi oldali homlokzat felújítása előzőekkel azonos módon

Vállalási ár: 



200.000,- 






697.000,-

Áfa 25%



174.250,-

Összesen: 



871.250,-

Mohács, 1995. 08. 18.





CIVIS KFT.





Mohács



Csomor Tibor 










ügyvezető

     					      I. 


Vezetők











            II.										II.


Szakmai felelősök							Érdekképviseletek


             munkaközösség-vezetők					   közalkalmazotti tanács 


									   szakszervezet


									   diákönkormányzat








Osztályfőnök és szaktanárok				Más iskolai dolgozók








